CELEX: 32008R0640
Language: ro
Date: 2008-07-04 00:00:00
Title: Regulamentul (CE) nr. 640/2008 al Comisiei din 4 iulie 2008 de modificare a Regulamentului (CEE) nr. 2568/91 privind caracteristicile uleiurilor de măsline și ale uleiurilor din resturi de măsline, precum și metodele de analiză a acestora

5.7.2008   
            
            
               RO
            
            
               Jurnalul Oficial al Uniunii Europene
            
            
               L 178/11
            
         
      REGULAMENTUL (CE) NR. 640/2008 AL COMISIEI
   
   din 4 iulie 2008
   de modificare a Regulamentului (CEE) nr. 2568/91 privind caracteristicile uleiurilor de măsline și ale uleiurilor din resturi de măsline, precum și metodele de analiză a acestora
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 113 alineatul (1) litera (a) și articolul 121 litera (h), coroborat cu articolul 4,
   întrucât:
   
               (1)
            
            
               Regulamentul (CEE) nr. 2568/91 al Comisiei din 11 iulie 1991 privind caracteristicile uleiurilor de măsline și ale uleiurilor din resturi de măsline, precum și metodele de analiză a acestora (2) definește caracteristicile chimice și caracteristicile organoleptice ale uleiurilor de măsline și ale uleiurilor din resturi de măsline, precum și metodele de analiză a acestor caracteristici.
            
         
               (2)
            
            
               În conformitate cu articolul 2 alineatul (1) a zecea liniuță din Regulamentul (CEE) nr. 2568/91, evaluarea caracteristicilor organoleptice ale uleiurilor de măsline virgine se efectuează după metoda descrisă în anexa XII la regulamentul respectiv.
            
         
               (3)
            
            
               Consiliul Oleicol Internațional a adoptat în noiembrie 2007 o metodă revizuită de evaluare organoleptică pentru uleiurile de măsline virgine. Această revizuire include o actualizare a descrierilor atributelor pozitive și negative ale uleiurilor de măsline virgine și a descrierii metodei. Aceasta cuprinde și o modificare a limitei maxime de percepție a defectelor din uleiul de măsline virgin.
            
         
               (4)
            
            
               Metoda revizuită de evaluare organoleptică adoptată de Consiliul Oleicol Internațional pentru uleiurile de măsline virgine definește, printre altele, condițiile de utilizare opțională la etichetare a unor anumiți termeni și expresii legate de caracteristicile organoleptice ale uleiurilor de măsline virgine. Este oportun să se stabilească faptul că șefii de comisii pot atesta conformitatea uleiurilor cu definițiile referitoare la utilizarea respectivilor termeni și a respectivelor expresii.
            
         
               (5)
            
            
               Regulamentul (CEE) nr. 2568/91 ar trebui modificat în consecință.
            
         
               (6)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   Regulamentul (CEE) nr. 2568/91 se modifică după cum urmează:
   
               1.
            
            
               în tabelul de la anexa I, la coloana a unsprezecea [„Evaluare organoleptică Valoarea medie a defectului (Md)”], cifra „2,5” se înlocuiește cu cifra „3,5” pe cel de-al doilea rând, pe cel de-al treilea rând și la nota de subsol 2;
            
         
               2.
            
            
               anexa XII se înlocuiește cu textul anexei la prezentul regulament.
            
         Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   Se aplică de la 1 octombrie 2008.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 4 iulie 2008.
      
         
            Pentru Comisie
         
         Mariann FISCHER BOEL
         
         
            Membru al Comisiei
         
      
   
   
      (1)  JO L 299, 16.11.2007, p. 1. Regulament modificat ultima dată prin Regulamentul (CE) nr. 510/2008 al Comisiei (JO L 149, 7.6.2008, p. 61).
   
      (2)  JO L 248, 5.9.1991, p. 1. Regulament modificat ultima dată prin Regulamentul (CE) nr. 702/2007 (JO L 161, 22.6.2007, p. 11).
   
      ANEXĂ
      „
            ANEXA XII
            METODA CONSILIULUI OLEICOL INTERNAȚIONAL PENTRU EVALUAREA ORGANOLEPTICĂ A ULEIURILOR DE MĂSLINE VIRGINE
            1.   OBIECTUL ȘI DOMENIUL DE APLICARE
            Prezenta metodă se bazează pe Decizia nr. DEC-21/95-V/2007 din 16 noiembrie 2007 cu privire la metoda revizuită pentru evaluarea organoleptică a uleiului de măsline virgin adoptată de Consiliul Oleicol Internațional. Aceasta vizează stabilirea procedurii pentru evaluarea caracteristicilor organoleptice ale uleiurilor de măsline virgine în înțelesul punctului 1 din anexa XVI la Regulamentul (CE) nr. 1234/2007 și determinarea metodei de clasare a uleiurilor pe baza acestor caracteristici. Metoda conține și indicații pentru etichetarea opțională.
            Metoda prezentată nu se aplică decât uleiurilor de măsline virgine și clasificării sau etichetării acestora în funcție de intensitatea defectelor percepute, a gustului fructat și a altor atribute pozitive, determinată de un grup de degustători selecționați, formați și testați, constituiți într-o comisie.
            2.   GENERALITĂȚI
            Pentru vocabularul general de bază, sala de degustare, paharul de degustare a uleiurilor și orice altă problemă legată de prezenta metodă, se recomandă respectarea dispozițiilor Consiliului Oleicol Internațional, în special Decizia nr. DEC-21/95-V/2007 din 16 noiembrie 2007 privind metoda revizuită pentru evaluarea organoleptică a uleiului de măsline virgin.
            3.   VOCABULAR SPECIFIC
            3.1.   Atribute pozitive
            Fructat: ansamblul senzațiilor olfactive caracteristice ale uleiului, în funcție de soiul măslinelor, provenind de la fructe sănătoase și proaspete, verzi sau coapte, senzații percepute direct și/sau retronazal.
            Atributul fructat este calificat drept verde atunci când senzațiile olfactive le amintesc pe cele ale fructelor verzi, caracteristice uleiului provenind de la fructe verzi.
            Atributul fructat este calificat drept copt atunci când senzațiile olfactive le amintesc pe cele ale fructelor coapte, caracteristice uleiului provenind de la fructe verzi și coapte.
            Amar: gust elementar caracteristic al uleiului obținut din măsline verzi sau în stadiul de coacere, perceput de papilele caliciforme care formează V-ul lingual.
            Picant: senzație tactilă de pișcătură, caracteristică uleiurilor produse la începutul sezonului, în principal pe bază de măsline încă verzi, senzație care poate fi percepută în toată cavitatea bucală, în special în gât.
            3.2.   Atribute negative
            Stătut/de drojdie: aromă caracteristică uleiului extras din măsline strânse sau depozitate în condiții de natură să determine un stadiu avansat de fermentare anaerobă sau uleiului rămas în contact cu depunerile rezultate în urma decantării, care au suferit, de asemenea, un proces de fermentare anaerobă în containere și cuve.
            Mucegăit-umed: aromă caracteristică uleiului obținut din măsline atacate de mucegaiuri și drojdii, ca urmare a unei depozitări a fructelor timp de mai multe zile în condiții de umiditate.
            De vin oțetit/Acid-acru: aromă caracteristică a anumitor uleiuri care amintește de vin sau de oțet. Această aromă se datorează în principal unui proces de fermentare aerobă a măslinelor sau a resturilor de pastă de măsline de pe rogojini care nu au fost probabil spălate corespunzător, ceea ce a condus la formarea acidului acetic, a acetatului de etil și a etanolului.
            Metalic: aromă care amintește de metale. Aceasta este caracteristică uleiului care a rămas în contact îndelungat cu suprafețe metalice, pe durata procesului de măcinare, de malaxare, de presare sau de stocare.
            Rânced: aromă a uleiurilor care au fost supuse unui proces intens de oxidare.
            Copt sau ars: aromă caracteristică a uleiurilor, care provine din încălzirea excesivă și/sau prelungită în cursul obținerii acestora și, în special, în timpul malaxării termice a pastei, dacă aceasta se realizează în condiții termice necorespunzătoare.
            De fân-lemnos: aromă caracteristică anumitor uleiuri care provin de la măsline uscate.
            Grosier: senzație bucotactilă densă și păstoasă produsă de anumite uleiuri vechi.
            De lubrifianți: aromă a uleiului care amintește de motorină, de grăsime sau de uleiul mineral.
            De ape de vegetație: aromă dobândită de ulei în urma unui contact prelungit cu apele de vegetație care au suferit procese de fermentare.
            De saramură: aroma uleiului obținut din măsline conservate în saramură.
            Rogoz: aromă caracteristică uleiului obținut din măsline presate între rogojini împletite din rogoz nou. Aceasta poate fi diferită în funcție de materialul folosit la fabricarea rogojinilor, și anume rogoz verde sau rogoz uscat.
            De pământ: aroma uleiului obținut din măsline culese cu pământ sau măsline cu noroi, care nu au fost spălate.
            Mâncat de viermi: aroma uleiului provenit din măsline care au fost supuse unui atac puternic al larvelor muștei măslinului (Bactrocera Oleae).
            De castravete: aroma uleiului care se produce în urma unei condiționări ermetice prelungite în mod excesiv, în special în recipiente de tinichea, și care este atribuită formării de 2-6 nonadienal.
            De lemn umed: aromă caracteristică uleiurilor extrase din măsline care au făcut obiectul unui proces de înghețare înaintea culesului.
            3.3.   Terminologie opțională în scopul etichetării
            La cerere, șeful comisiei poate atesta faptul că uleiurile evaluate respectă definițiile și intervalele corespunzătoare expresiilor și adjectivelor următoare în funcție de intensitatea și de percepția atributelor:
            
                        (a)
                     
                     
                        pentru fiecare dintre atributele pozitive menționate la punctul 3.1 (fructat, după caz, calificat drept verde sau copt, picant și amar):
                        
                                    (i)
                                 
                                 
                                    termenul «intens» poate fi folosit atunci când mediana atributului în cauză este mai mare de 6;
                                 
                              
                                    (ii)
                                 
                                 
                                    termenul «mediu» poate fi folosit atunci când mediana atributului în cauză este cuprinsă între 3 și 6;
                                 
                              
                                    (iii)
                                 
                                 
                                    termenul «ușor» poate fi folosit atunci când mediana atributului în cauză este mai mică de 3;
                                 
                              
                                    (iv)
                                 
                                 
                                    atributele în cauză pot fi folosite fără adjectivele menționate la punctele (i), (ii) și (iii) atunci când mediana atributului în cauză este mai mare sau egală cu 3;
                                 
                              
                  
                        (b)
                     
                     
                        termenul «echilibrat» poate fi folosit pentru un ulei care nu este dezechilibrat. Prin «dezechilibrat» se înțelege senzația olfactivă, gustativă și tactilă a uleiului în cazul căruia mediana atributului amar și/sau cea a atributului picant este mai mare cu două puncte decât mediana atributului fructat;
                     
                  
                        (c)
                     
                     
                        expresia «ulei dulce» poate fi folosită pentru un ulei în cazul căruia mediana atributului amar și cea a atributului picant sunt mai mici sau egale cu 2.
                     
                  4.   COMISIA
            Comisia este compusă dintr-un șef de comisie și din opt până la doisprezece degustători.
            Șeful comisiei trebuie să fi primit o formare solidă și trebuie să fie expert în materie de diferite tipuri de ulei. Acesta este responsabil de comisie, de organizarea și funcționarea acesteia, de pregătirea, codificarea și prezentarea mostrelor către degustători, precum și de colectarea și procesarea datelor.
            Șeful comisiei selecționează degustătorii, le supraveghează formarea și le controlează performanțele pentru a se asigura că aceștia păstrează un nivel de aptitudini adecvat.
            Degustătorii pentru controlul organoleptic al uleiului de măsline trebuie să fie aleși și formați în funcție de capacitatea lor de a face distincția între mostre similare, conform ghidului Consiliului Oleicol Internațional pentru selectarea, formarea și controlul degustătorilor calificați de uleiuri de măsline virgine.
            Comisiile trebuie să se angajeze să participe la evaluări organoleptice prevăzute pe plan național, comunitar sau internațional pentru controlul periodic și pentru armonizarea criteriilor de percepție. Printre altele, în cazul comisiilor autorizate în conformitate cu dispozițiile articolului 4 alineatul (1) din prezentul regulament, acestea trebuie să furnizeze anual statului membru în cauză toate informațiile cu privire la compoziția lor și la numărul de evaluări realizate în calitate de comisie autorizată.
            5.   PROCEDURĂ PENTRU EVALUAREA ORGANOLEPTICĂ ȘI CLASIFICARE
            5.1.   Utilizarea foii de profil de către degustător
            Foaia de profil care trebuie utilizată de către degustător se găsește în apendicele A.
            Fiecare degustător care face parte din comisie trebuie să miroasă, apoi să deguste uleiul supus examinării. Trebuie apoi să reprezinte intensitatea la care percepe fiecare dintre atributele negative și pozitive (1), pe scara de 10 cm de pe foaia de profil pe care o are la dispoziție. În cazul percepției caracterului verde sau copt al atributului fructat, degustătorul bifează căsuța corespunzătoare de pe foaia de profil.
            În cazul în care sunt percepute atribute negative neindicate pe foaia de profil, acestea trebuie să fie indicate la rubrica «altele», folosindu-se termenul sau termenii care să le descrie cu cea mai mare precizie dintre cei definiți mai sus.
            5.2.   Utilizarea datelor de către șeful comisiei
            Șeful comisiei trebuie să strângă foile de profil completate de fiecare dintre degustători; trebuie să controleze intensitățile desemnate pentru diferitele atribute; în eventualitatea constatării unei anomalii, va solicita degustătorului să-și revizuiască foaia de profil și, dacă este cazul, să repete proba.
            Șeful comisiei poate aduna datele de la fiecare degustător într-un software, în conformitate cu metoda de calcul statistic al medianei care se găsește în apendicele B. Inserarea datelor pentru o mostră se realizează cu ajutorul unei matrice compuse din 9 coloane care corespund celor 9 atribute senzoriale și dintr-un număr de rânduri care corespunde numărului de degustători din comisie.
            Atunci când un atribut negativ perceput de cel puțin 50 % din comisie se înscrie la rubrica «altele», se va calcula mediana acestui defect, iar uleiul se va clasifica în consecință.
            Șeful comisiei nu poate atesta faptul că uleiul evaluat îndeplinește condițiile menționate la punctul 3.3.a. în ceea ce privește termenii verde și copt decât atunci când cel puțin 50 % din comisie a semnalat perceperea caracterului verde sau copt al atributului fructat.
            În cazul analizelor efectuate în cadrul controalelor de conformitate, se realizează o probă. În cazul contraanalizelor, șeful comisiei trebuie să procedeze la efectuarea analizei în dublu. În cazul analizelor dirimante, evaluarea trebuie efectuată în triplu. În aceste cazuri, mediana atributelor se va calcula pe baza valorii medii a medianelor. Toate repetările acestor analize trebuie să fie realizate în reprize diferite.
            5.3.   Clasificarea uleiurilor
            Uleiul este clasificat în categoriile de mai jos, în funcție de mediana defectelor și de mediana atributului fructat. Mediana defectelor se definește ca mediana defectului perceput cu cea mai mare intensitate. Mediana defectelor și mediana atributului fructat se exprimă cu o singură zecimală, iar valoarea coeficientului de variație robust care le definește va trebui să fie mai mică sau egală cu 20 %.
            Clasificarea uleiului se efectuează prin compararea valorilor medianei defectelor și medianei atributului fructat cu intervalele de referință prezentate în cele ce urmează. Întrucât limitele acestor intervale s-au stabilit ținându-se cont de eroarea metodei, acestea sunt considerate drept absolute. Programele software permit o clasificare vizualizată pe un tabel de date statistice sau prin metoda grafică:
            (a)   Ulei de măsline extra virgin: mediana defectelor este egală cu 0, iar mediana atributului fructat este mai mare de 0;
            (b)   Ulei de măsline virgin: mediana defectelor este mai mare de 0 și mai mică sau egală cu 3,5, iar mediana atributului fructat este mai mare de 0;
            (c)   Ulei de măsline lampant: mediana defectelor este mai mare de 3,5; sau mediana defectelor este mai mică sau egală cu 3,5 și mediana atributului fructat este egală cu 0.
            5.4.   Caz special
            Atunci când mediana unui alt atribut pozitiv decât atributul fructat este mai mare de 5,0, șeful comisiei va semnala acest fapt pe certificatul de analiză al uleiului.
         
         
            Apendice A
            Foaie de profil a uleiului de măsline virgin
            
               
         
         
            Apendice B
            METODA DE CALCUL A MEDIANEI ȘI A INTERVALELOR DE ÎNCREDERE
            Mediana
            
               
            Mediana se definește ca numărul real Xm caracterizat de faptul că probabilitatea (P) ca valorile distribuției (X) să fie inferioare acestui număr (Xm) este mai mică sau egală cu 0,5 și că, simultan, probabilitatea (P) ca valorile distribuției (X) să fie inferioare sau egale cu Xm este mai mare sau egală cu 0,5. O altă definiție consideră mediana ca fiind a 50-a percentilă a unei distribuții de numere ordonate în ordine crescătoare. Mai simplu, mediana reprezintă valoarea centrală a unei serii ordonate de numere impare sau media a două valori centrale ale unei serii ordonate de numere pare.
            Abatere standard robustă
            Pentru obținerea unei estimări fiabile a variabilității care se produce în jurul medianei, trebuie să se recurgă la estimarea abaterii standard robuste după metoda Stuart și Kendall. Formula următoare indică abaterea standard asimptotică, adică estimarea robustă a variabilității datelor luate în considerare, în care N este numărul de observații și IQR este intervalul interquartil, care înglobează exact 50 % din cazurile oricărei distribuții de probabilitate.
            
               
            Calculul intervalului interquartil se efectuează calculând magnitudinea abaterii dintre a 75-a și a 25-a percentilă.
            IQR = a 75-a percentilă – a 25-a percentilă
            Percentila este valoarea Xpc caracterizată de faptul că probabilitatea (P) ca valorile distribuției să fie inferioare numărului Xpc este mai mică sau egală cu o sutime determinată și că, simultan, probabilitatea (P) ca valorile distribuției să fie inferioare sau egale cu Xpc este mai mare sau egală cu respectiva sutime. Sutimea indică fracțiunea de distribuție reținută. În cazul medianei, aceasta este egală cu 50/100.
            
               
            În practică, percentila este valoarea de distribuție care corespunde unei arii determinate trasate dintr-o curbă de distribuție sau de densitate. De exemplu, a 25-a percentilă reprezintă valoarea de distribuție care corespunde unei arii egale cu 0,25 sau 25/100.
            Coeficient de variație robust în %
            CVr% reprezintă un număr pur, și anume fără dimensiune, care indică procentajul de variabilitate al seriei de numere analizate. Din acest motiv, coeficientul este foarte util pentru verificarea fiabilității membrilor comisiei.
            
               
            Intervale de încredere la 95 % pe mediană
            Intervalele de încredere la 95 % (valoarea erorii de tip I egale cu 0,05 sau 5 %) reprezintă intervalul în care valoarea medianei ar putea varia în ipoteza în care ar fi posibilă repetarea experienței de un număr infinit de ori. În practică, acest interval indică intervalul de variabilitate al probei în condițiile de operare reținute, dacă se pleacă de la ipoteza că proba ar putea fi repetată de mai multe ori. Intervalul ajută la evaluarea fiabilității probei, ca și în cazul CVr%.
            ICsup = Me + (c.S*)
            ICinf = Me - (c.S*),
            unde c este egal cu 1,96, în cazul intervalului de încredere de 0,95.
         ”
      
         (1)  Degustătorul va putea să se abțină să deguste un ulei atunci când constată pe cale olfactivă directă vreun atribut negativ extrem de intens. El va nota pe foaia de profil această situație excepțională.